
Rotációs energia az ökölvívásban

Kulcsszavak: rotációs energia, ökölvívás, hátsókezes egyenes
A „Rotációs energia az ökölvívásban” című kutatás a hátsókezes egyenes ütés biomechanikai elemzéseit vizsgálja az ökölvívásban. A kutatás célja a rotációs energia fogalmi meghatározása a sportban, továbbá a sarok forgató-toló mozgásának az ütés hosszára, sebességére és a test dinamikájára gyakorolt hatásának vizsgálata.
A kutatásban 11 különböző szinten edzett 18-57 év közötti ökölvívó vett részt, akiknek átlagmagasságuk 172±7,00 cm, testtömegük 75±3,93 kg volt. A résztvevők a BME Motion Capture Laboratóriumában különböző ütéstechnikákkal (sarok belefordulással és anélkül) végezték el a hátsókezes egyenes ütéseket.
Az alábbiak szerint határoztuk meg a rotációs energiát: “A sportban azt a tengely körüli elfordulással létrejövő mozgási energiát nevezzük rotációs energiának, amely súlypontáthelyezéssel együtt történő forgó-toló mozgás következményeként jön létre.”
A rotációs energia jelentőségének vizsgálatakor arra az eredményre jutottunk, hogy a sarok forgató-toló mozgása szignifikánsan növeli a reakcióerőt, a csípő elfordulásának szögét és az ütés hosszát. Az ütés sebességére nem találtunk szignifikáns hatást, mert a technológiai korlátok miatt a profi ökölvívók eredményeinek az értékeik kiestek, nem tudtuk használni őket.
A kutatásunk megerősíti azt a mások által már korábban bebizonyított elméletet, hogy az alsó végtagoknak jelentős szerepe van az ütés hatékonyságában. Megerősíti, hogy a sarok belefordulásának pozitív hatása van az ütés minőségére. Az eredményeink hozzájárulhatnak az ökölvívás oktatás módszereinek finomításához. Továbbá hozzájárulhatnak azok a sportoknak a megértéséhez is, ahol a rotációs energia jelen van.



